arnastofnun/IGC-2024 huggingface dataset:
Guðfinna Anna Hjálmarsdóttir: Verslunareigandi, Litir og föndur / Handlist

Litir og föndur sérhæfir sig í smásölu og innflutningi á myndlistarvörum og föndurvörum. Verslanir eru á Skólavörðurstíg 12 og Smiðjuvegi 4, Kópavogi. Litir og föndur / Handlist er í eigu Guðfinnu Önnu Hjálmarsdóttur og Gríms Jóhanns Ingólfssonar. Guðfinna keypti fyrirtækið 1979, en það var upphaflega stofnað 1948 og hét þá Skiltagerðin: „Í gegnum árin höfum við keypt nokkur fyrirtæki sem sameinast hafa rekstrinum, listmálaradeild Málarans, föndurdeild Tiffanys og brúðkaupsveisluleigu og föndurdeild Völusteins.“

Guðfinna er menntuð í myndlist frá Listaháskóla Íslands. Hún heldur námskeið í listmálun, lita- og formfræði, kertaskreytingum og öðru er tengist vörum fyrirtækisins: „Ég var 12 ára þegar ég fór fyrst í Myndlistarskólann í Reykjavík. Þegar ég var komin með fjölskyldu hélt ég þar áfram og fékk tilsögn hjá mörgum góðum myndlistarmönnum, einnig starfaði ég í Myndlistaklúbbi Seltjarnarness sem var mjög virkur í þá daga. Það var svo 1998 sem ég lét gamlan draum rætast og fór í framhaldsnám og útskrifaðist fjórum árum síðar með BA-gráðu í listum frá Listaháskóla Íslands.“

Þegar Guðfinna hóf nám í LHÍ urðu talsverðar breytingar hjá fyrirtækinu: „Á Skólavörðustígnum sér Hjálmar sonur okkar núorðið um verslunina, innflutninginn og skrifstofuvinnuna. Við vinnum svo öll saman varðandi ákvarðanatökur, vöruinnkaup og annað er varðar reksturinn. Grímur er lærður húsgagnasmiður, hans starf er margvíslegt, aðallega uppstrekkingar á málarastriga fyrir myndlistarfólk.

Síðan við opnuðum verslunina í Kópavogi hef ég að mestu verið þar við störf. Með kaupum okkar á Veisluleigunni hefur sumarverslunin lifnað við. Ég nýt þess að aðstoða og þjóna viðskiptavinum okkar við undirbúning varðandi brúðkaupsveislur og fermingar.“

Vinnan og áhugamálin tengjast órjúfanlegum böndum hjá Guðfinnu: „Það eru að verða þrjátíu ár síðan ég fór út þennan bransa og ég hef alltaf jafn gaman af að vera í vinnunni. Í gegnum vinnuna hef ég kynnst mörgu góðu fólki sem hefur fylgt okkur öll þessi ár, auk þess sem alltaf er bætast við traustan viðskiptahópinn. Ég finn mér alltaf tíma til að mála og hef yfirleitt haldið eina sýningu á ári.“

Við hjónin höfum mjög gaman af að ferðast og erum búin að fara út um allan heim, bæði troðnar og ótroðnar slóðir. Oft hefjast ferðalögin á vörusýningum, síðan nýtum við ferðina til að fara á áhugaverða staði.

Við eigum sumarbústað í nágrenni Reykjavíkur og njótum verunnar í óspilltri náttúrunni hvenær sem tækifæri gefst. Við eigum eina dóttur, tvo syni og 10 yndisleg barnabörn sem lífga heldur betur upp á tilveruna. Ekki má gleyma minnstu fjölskyldumeðlimunum sem eru tveir japanskir smáhundar sem njóta þess að vera með okkur og barnabörnunum.“

Nafn: Guðfinna Anna Hjálmarsdóttir.

Fæðingarstaður: Reykjavík, 30. nóvember, 1948.

Foreldrar: Þórunn Guðrún Thorlacius og Hjálmar Axel Jónsson.

Maki: Grímur Jóhann Ingólfsson.

Börn: Þórunn Ragnheiður, 42 ára, Hjálmar Axel 40 ára og Vilhjálmur Árni, 34 ára.

Menntun: BA í listum frá Listaháskóla Íslands.
American Gangster

Á innan við einu ári hefur Ridley Scott sent frá sér tvær kvikmyndir, A Good Year, rómantíska gamanmynd sem gerist í Suður Frakklandi og American Gangster, sem gerist að mestu í undirheimum New York. Ólíkar myndir bæði í efnistökum og gæðum og er erfitt að sjá að sami maðurinn sé við stjórnvölinn. Við þekkjum þann Ridley Scott sem leikstýrir American Gangster af miklum krafti og gerir hana að undirheimamynd sem næstum því má setja í flokk með Godfather myndunum og Scarface. Þarna er Scott á réttum stað í sterkri sögu um það hvernig svartur suðurríkjamaður skákar mafíunni í New York í heróíninnflutningi til borgarinnar, meðal annars með því að smygla eitrinu í líkkistum dauðra hermanna úr Vietnamstríðinu. Aftur á móti í A Good Year er eins leikstjóri sé við völd sem er búinn að missa allan kraft. Það eina sem þessar tvær kvikmyndir eiga sameiginlegt er að Russel Crove leikur í þeim báðum.

American Gangster fjallar um tvo menn, eiturlyfjabaróninn Frank Lucas (Denzel Washington) og lögreglumanninn Richie Roberts (Russell Crove) sem er ákveðinn í að koma Lucas undir lás og slá, ef ekki undir græna torfu. Myndin gerist á sjöunda áratugnum þegar spilling ríkti í lögreglunni og í kjölfar falls Lucasar var hreinsað þar til. Roberts fær því ekki mikla hjálp hjá kollegum sínum í herferð sinni gegn Lucas. Öðrum þræði fjallar myndin svo um það hvernig Lucas tókst að ná yfirráðum af ítölsku mafíunni á eiturlyfjamarkaðinum í stórborginni.

Denzel Washington, sem getur verið blíðari og glaðari en flestir þegar við á, brosir ekki mikið í American Gangster. Steinrunnið andlit hans og köld augu eiga vel við hlutverkið sem hann skilar af mikilli prýði og kæmi ekki á óvart þó enn ein óskarsverðlaunatilnefningin biði hans. Crove er á kunnuglegri slóðum. Við höfum áður séð hann í hlutverki hins grófa einstaklings með hrjúfa yfirborðið og réttlætið á sínum stað og er hann ekki síður eftirminnilegur í leik sínum heldur en Washington.

American Gangster er löng kvikmynd, en heldur manni algjörlega við efnið allan tímann. Hún sögð vera sannleikanum samkvæmt, en ég hef nú mínar efasemdir um það. Sumt virkar eins og það hafi verið betrumbætt til að ná fram meiri áhrifum. Handritið er ágætlega skrifað, hefði mátt vera þéttara, en Ridley Scott ræður við slíka agnúa og efniviðurinn sjálfur er eins og kjörið fyrir kraftinn í Scott, sem sjaldan hefur verið meiri og sýnir að hann getur enn tekið við áskorunum. Sviðsetning átakaatburða er vel útfært og áhorfandinn er fljótur að komast inn í þann ískalda raunveruleika sem eiturlyfjaviðskipti eru. American Gangster er meira um vondu kallanna heldur en þá góðu, enda eru þeir af skornum skammti, en það skiptir okkur litlu máli, Scott hefur okkur á valdi sínu og færir okkur fína skemmtun.

Leikstjóri: Ridley Scott. Handrit: Steve Zaillian. Kvikmyndataka: Harris Savides. Tónlist: Marc Streitenfeld. Leikarar: Denzel Washington, Russell Crove, Chiwetel Ejiofor, Cuba Gooding Jr. og Josh Brolin. 157 mín.

Hilmar Karlsson
Michael Clayton

Michael Clayton er lögfræðingur, búinn að vinna hjá stórri lögfræðistofu í sautján ár, þar sem hann er í miklum metum. Aldrei hefur honum verið boðið að gerast meðeigandi, sem kemur mörgum undarlega fyrir sjónir. Ástæðan er einföld. Hann vinnur bak við tjöldinn. Hann er reddarinn sem bjargar málum þegar allt er komið í óefni. Clayton er ekki sáttur við þessa stöðu, ekki fremur en hann er sáttur við einkalíf sitt, þar sem hann hefur klúðrað mörgum tækifærum og er stórskuldugur. Þegar einn af aðaleigendum lögfræðistofunnar, sem einnig er besti vinur Claytons, flippar í stærsta máli sem lögfræðistofan hefur haft undir höndum og gerir glórulausar vitleysur að mati þeirra sem hann er að vinna fyrir, er Clayton fenginn til að bjarga málum.Og eins og búast mátti við er maðkur í mysunni, sem kveikir í samvisku Claytons sem hingað til hefur ekki verið að trufla hann.

Í Michael Claydon er það titilpersónan sem allt snýst um. Satt best að segja er persónan ekki mjög trúverðug og ef ekki væri fyrir frábæran leik George Clooney þá væri ekki mikið kjöt á beininu varðandi hana. Sagan er kunnugleg, stórfyrirtæki græðir á almúganum og reynir að koma sér undan lögsókn, en leynileg rannsókn sýnir að efni sem það framleiðir orsakar krabbamein. Allt er samt mjög óljóst hvað um er að vera og öll áhersla í myndinni lögð á lykilpersónurnar, sem eru auk Claydons, meðeigandinn, Arthur (Tom Wilkinson), sem virðist gjörsamlega búinn að missa stjórn á sér, en sér lengra en nef sitt og taugaveiklaði framapotarinn Karen (Tilda Swinton) sem hikar ekki við að neyta allra bragða til að sýna yfirmanni sínum að hún standi sig í stykkinu.

Leikstjórinn og handritshöfundurinn, Tony Gilroy, sem hefur unnið sér til frægðar að skrifa handritin af Bourne myndunum þremur, skilar þéttu handriti og byggast gæði myndarinnar yfirleitt á hnitmiðuðum samtölum sem stundum ná að breiða yfir vafasama framrás atburða og sterka nærveru George Clooney. Fyrir utan Clooney liggur styrkleiki Michael Claytons í uppbyggingu myndarinnar. Eftir upphafsatriði sem vekur upp eina áleitna spurningu er spólað fjóra daga aftur í tímann og unnið í gegnum hægt uppbyggjandi spennu til þess atburðar sem vakti upp spurninguna. Gefur þessi velheppnað uppbygging myndinni aukið gildi.

Leikstjóri og handritshöfundur: Tony Gilroy. Kvikmyndataka: Robert Elswit. Tónlist: James Newton Howard. Leikarar: George Clooney, Tom Wilkinson, Tilda Swinton, Dydney Pollack og Michael OKeefe. 119 mín.

Hilmar Karlsson
Ruth Elfarsdóttir: Framkvæmdastjóri fjármála hjá Alcoa Fjarðaáli

Hjá Alcoa starfa um 122.000 manns í rúmlega 44 löndum og eru starfsstöðvarnar 400. Tekjur Alcoa er um 30,4 milljarðar Bandaríkjadala og hagnaður 1,2 milljarðar dala. Um 20,4% af tekjum Alcoa eru frá álframleiðslu og er Fjarðaál annað stærsta álver Alcoa. Framkvæmdastjóri fjármála hjá Alcoa Fjarðaáli er Ruth Elfarsdóttir:

„Ég tók við starfinu 2005 og hefur tíminn þar verið mjög spennandi, skemmtilegur og lærdómsríkur. Eitt af því fyrsta sem ég kynntist var hversu miklir möguleikar eru innan Alcoa og hversu stórt fyrirtækið er á heimsmarkaði. Á minni fyrstu ráðstefnu í Pittsburgh voru samankomnir um 100 framkvæmdastjórar fjármála stærstu sviða og fyrirtækja innan Alcoa, til að miðla af fjármálalegri þekkingu, fara yfir stefnu og áætlun Alcoa, framþróun og möguleg viðbrögð fjárfesta og hlutabréfamarkaðinn í New York.

Starf mitt er að bera ábyrgð á og stýra fjármálum, uppgjöri, áætlanagerð, greiningu og framtíðarspám, auk þess að miðla fjárhagslegum upplýsingum til yfirstjórnar hér heima og erlendis. Hjá Alcoa er gott að vinna og það sem gerir vinnustaðinn skemmtilegan er hversu gott og samheldið starfsfólkið er í þeim byrjunarfasa sem Fjarðaál er að ganga í gegnum.“

Ruth útskrifaðist sem cand. oecon. af endurskoðendasviði Háskóla Íslands árið 1992 og MS í stjórnun og stefnumótun frá sama skóla. Áður en hún hóf störf hjá Alcoa Fjarðaáli var hún deildarstjóri hagdeildar Samskipa frá árinu 2000. Eiginmaður Ruthar er Kristófer Ragnarsson, framkvæmdastjóri Fjarðabyggðahafna, og eiga þau einn son.

„Vegna starfs míns ferðast ég mikið. En frítíma minn reyni ég að nýta sem mest með fjölskyldu og vinum. Ég hef mjög gaman af að ferðast innanlands sem erlendis. Síðast fórum við í skútuferðalag með vinum okkar hér fyrir austan, til Seychelles í Indlandshafinu og til Afríku þar sem við ferðuðumst á fljótabát og vorum rænd aleigunni sem var svo skilað á skemmtilegan hátt, sem er of löng saga að segja frá hér. Stefnan er við fyrsta tækifæri að fara til Kína að heimsækja vinafólk okkar sem býr þar.

Uppáhaldsstaðir eru margir á Íslandi. Á árunum 1994-1998 var ég fjármálastjóri Skógræktar ríkisins með skrifstofu á Egilsstöðum og á því góðar minningar af veru minni á Austurlandi og ein af ástæðum þess að við fluttum austur er að stutt er að fara á sérstaka og fallega staði, hvort sem er gangandi eða keyrandi. Mjóifjörður er t.d. í miklu uppáhaldi, algjör draumastaður til að komast í kyrrð og ró, fólkið frábært og fjörðurinn sérstaklega fallegur.“

Nafn: Ruth Elfarsdóttir.

Fæðingarstaður: Reykjavík, 7. mars 1967.

Foreldrar: Elfar H. Þorvaldsson og Marsibil Harðardóttir.

Maki: Kristófer Ragnarsson.

Barn: Friðrik Dagur Kristófersson, 4ra ára.

Menntun: Löggiltur endurskoðandi, MS í stjórnun og stefnumótun.
Þórsteinn Ágústsson: Framkvæmdastjóri Sólarræstinga ehf

Ég sé um daglegan rekstur Sólarræstinga og kem því að flestum stærri málum, einnig sé ég alfarið um áætlanagerð og stefnumótunarvinnu fyrirtækisins. Annars lít ég svo á að hlutverk mitt sé fyrst og fremst að styðja við bakið á öðrum starfsmönnum og hvetja þá áfram.

Við erum nýbúin að fá afhenta umhverfis- og gæðavottunina Svaninn. Því ferli öllu fylgdi mikil vinna við alla endurskipulagningu rekstursins og endurskoðun allra vinnuferla innan fyrirtækisins. Þeirri vinnu er nú lokið þó að segja megi að slíkri endurskoðun ljúki aldrei. Við ræstum nú um 90.000 m2 á hverjum degi fyrir alls kyns viðskiptavini, stóra sem smáa. Það hafa margir bæst í hópinn síðan við fengum Svansmerkið enda eru menn ánægðir með að geta fengið þjónustu sem hefur á sér alþjóðlegan gæðastimpil.

Við erum ört vaxandi fyrirtæki og stefnum að sjálfsögðu að áframhaldandi vexti og vinna við markaðsherferð í haust er ofarlega dagskrá. Einnig erum við sífellt að þróa nýjar þjónustulausnir í samvinnu við viðskiptavini okkar sem eru í auknum mæli að úthýsa ýmsum verkferlum hjá sér.“

Þórsteinn er einhleypur Reykvíkingur, alinn upp í miðbænum. „Ég gekk í Menntaskólann við Sund og útskrifaðist þar af eðlisfræðibraut. Fór síðan í viðskiptafræði við HÍ, en entist stutt, vildi frekar reyna við hlutina sjálfur. Ég opnaði síðan fljótlega Heilsubúðina Góð heilsa gulli betri á Njálsgötu 1 og hef rekið hana í tæp átta ár. Búðin gengur vel og þar vinna núna þrír starfsmenn. Ég kem nú ekki mikið að rekstrinum þessa dagana enda með mjög góðan framkvæmdastjóra, Víði Sigurðsson, sem sér um reksturinn.“

Áhugamál Þórsteins snúa að heilsusamlegu líferni: „Ég hef lagt stund á hugleiðslu undir handleiðslu Sri Chinmoy undanfarin 16 ár og má segja að það sé mitt helsta áhugamál. Í gegnum hugleiðsluna kynntist ég síðan hlaupaíþróttinni og stundað hana samhliða hugleiðslunni. Það er fátt betra en að skella sér upp í Heiðmörk og hlaupa í 1-2 klukkutíma í náttúrunni og hlaða batteríin. Ég ferðast talsvert með félögum mínum úr hugleiðslunni og hef undanfarin ár heimsótt mörg Asíuríki. Núna um jólin er stefnan sett á Mið-Ameríku, Dóminíska lýðveldið og Panama.“

Nafn: Þórsteinn Ágústsson.

Fæðingarstaður: Winnipeg, Kanada, 22. ágúst 1974.

Foreldrar: Ágúst Ágústsson og Björg Hemmert Eysteinsdóttir.

Maki: Einhleypur.

Börn: Engin. Menntun:

Menntun: Stúdent frá Menntaskólanum við Sund.
Elín Þorsteinsdóttir: Framkvæmdastjóri Verkefnalausna

Verkefnalausnir er ungt fyrirtæki sem býður upp á hagnýtar lausnir á sviði verkefnastjórnunar. Framkvæmdastjóri er Elín Þ. Þorsteinsdóttir: „Ég stofnaði Verkefnalausnir í lok árs 2005 og hafði þá verið viðloðandi verkefnastjórnun innan fyrirtækja og stofnana og stýrt stærri verkefnum á landsvísu. Fyrirtækið er stofnað í kringum hugbúnaðinn MindManager sem ég kynntist um það leyti sem ég lauk námi í Verkefnastjórnun og leiðtogaþjálfun frá HÍ. Ég var í upphafi eini starfsmaðurinn, en í dag störfum við fimm við fyrirtækið, þar af erum við tvær eigendur, og hefur veltan og umsvifin aukist mikið á tveimur árum.

Starfsemin er þríþætt; sala á MindManager ásamt fleiri hugbúnaðarlausnum sem vinna með MindManager, í öðru lagi fræðsla og þjálfun, annars vegar kennsla í notkun MindManager og hins vegar námskeið í símsvörun og símafærni. Í þriðja lagi tímabundin stjórnun verkefna fyrir fyrirtæki og stofnanir. Auk þess að gegna starfi framkvæmdastjóra hef ég sinnt verkefnastjórnun síðustu mánuðina en stefni á að draga úr því til að verja meiri tíma í vöruþróun og daglega stjórnun.“

Elín er iðnrekstarfræðingur frá Tækniháskóla Íslands og hefur einnig lokið námi í verkefnastjórnun og leiðtogaþjálfun frá Háskóla Íslands. „Þegar ég hafði lokið iðnrekstarnáminu fór ég að starfa hjá Iceland Seafood og var þar í níu ár sem markaðsstjóri og gæðastjóri, síðast á söluskrifstofu fyrirtækisins í Hull við sölu- og markaðsetningu. Þegar ég kom heim ákvað ég að söðla um og starfaði sem deildarstjóri í gæðadeild hjá Íslandsbanka og stýrði þar ýmsum hugbúnaðarverkefnum. Ég starfaði einnig sjálfstætt við verkefni á borð við landssafnanir. Eftir að ég lauk náminu í HÍ fyrir fjórum árum fór ég eingöngu að vinna sjálfstætt.“

Eiginmaður Elínar er Gísli Willardsson, sölumaður hjá Veiðarfærasölunni Dímon, og eiga þau tvo drengi, Davíð Þór og Elías Orra. „Strákarnir eru 19 og 12 ára og eru virkir í íþróttum, hafa verið í fótbolta og körfubolta og snýst lífið í fjölskyldunni mikið um íþróttir og líkamshreyfingu enda erum við hjónin bæði í líkamsrækt, skokkum, göngum og syndum og svo förum við öll á skíði saman, þannig að segja má að lífsstíll fjölskyldunnar sé að hreyfa sig mikið.

Við hjónin höfum gaman að ferðast bæði innanlands og utan. Við förum í skíðaferðir og einnig er vinsælt hjá fjölskyldunni að fara til Flórída. Þá erum við í ferða- og matarklúbb með nokkrum fjölskyldum sem er mjög skemmtilegt og lífgar upp á tilveruna. Þá má geta þess að við erum að byggja okkur heilsárshús í Grímsnesinu sem verður í framtíðinni okkar athvarf frá erli dagsins.“

Nafn: Elín Þ. Þorsteinsdóttir.

Fæðingarstaður: Keflavík, 29. desember 1961.

Foreldrar: Helga Þorkelsdóttir og Þorsteinn Kristinsson.

Maki: Gísli Willardsson.

Börn: Davíð Þór 19 ára, Elías Orri, 12 ára.Menntun: Iðnrekstarfræðingur.
Eastern Promises

Ekki eru til ólíkari manneskjur en hin saklausa ljósmóðir Anna (Naomi Watts) og atvinnumorðingi rússnesku mafíunnar í London, Nikolai (Viggo Mortensen). Í ljósi aðstæðna dragast þau hvort að öðru. Nikolai varar hana við og segir henni að koma ekki nálægt fólki eins og honum, en heiðarleiki Önnu og barnsleg trú á réttlæti kemur í veg fyrir það.

Ástæðan fyrir kynnum þeirra er að Anna hefur undir höndum dagbók fjórtán ára rússneskrar stúlku sem hafði verið misþyrmt og nauðgað og síðar dáið af barnsförum í hennar umsjá. Barnið lifir og Anna vill koma því til ættingja. Hún tengist barninu tilfinningaböndum þar sem hún hafði stuttu áður misst fóstur. Dagbókin er á rússnesku og með látnu stúlkuna sem sögumann fáum við örlög hennar. Í nútíðinni er það Anna sem spinnur óafvitandi fléttu sem verður til þess að voldug mafíufjölskylda stendur höllum fæti og þegar slíkum mönnun er ógnað er ekki mikið um málaleitanir.

David Cronenberg hefur komið sterkur inn með síðustu tveimur kvikmyndum sínum, A History of Violence og Eastern Promises, sem eru mun aðgengilegri og þéttari en myndir á borð við Crash og eXistenZ, sem þóttu það tormeltar að mönnum þótti nóg um. Eastern Promises er áhrifamikil og geysivel leikinn kvikmynd þar sem öllum aðalpersónum er gerð góð skil í vel skrifuðu handriti.

Cronenberg er enginn nýliði þegar kemur að hrottafengnum atriðum. Hann lætur gamminn geysa og atriðið í gufubaðinu fær sjálfsagt hárin til að rísa á mörgum. En það er ekki síst í hinu ósagða sem Cronenberg nær tilætluðum árangri í að lýsa lífinu í undirheimum þar sem mannslífið er einskis virði. Persónugervingar undirheimanna eru feðgarnir Semyon (Armin Mueller-Stahl) og Kirill (Vincent Cassal) sem eru ólíkir á yfirborðinu en eiga það sameiginlegt að vera miskunnarlausir. Faðirinn hefur föðurlegt yfirbragð sem blekkir Önnu um stund en Kirill er brjálæðingur sem skilur ekkert í að þeir fái ekki að vera í friði með sína starfsemi. Skyldleikinn leynir sér samt ekki þegar líður á myndina.

Þegar myndin hefst er Nikolai nýkominn til starfa, laus úr fangelsi og ætlar sér stóra hluti. Flókinn samsetning af manni sem er ekki allur þar sem hann er séður. Allir leikarar eru góðir, en það er Viggo Mortensen sem er bestur meðal jafningja, er jafnvel enn betri en í A History of A Violence og er greinilegt að hann hefur fundið fjölina sína aftur með aðstoð David Cronenbergs, eftir að leiðir hans og Peter Jacksons skildu í lok Hringadróttinssögu. Og satt best að segja væri ég alveg til í að sjá Cronenberg og Mortensen koma með framhaldsmynd. Í lokin á Eastern Promises er óráðin framtíð Nikolai sem skilur eftir flest spurningamerkin.

Leikstjóri: David Cronenberg. Handrit: Steve Knight. Kvikmyndataka: Peter Suschitzky. Tónlist: Howard Shore. Leikarar: Viggo Mortensen, Naomi Watts, Vincent Cassel, Armin Mueller-Stahl og Sinead Cusack. 96. mín.

Hilmar Karlsson
The Kingdom

”Hverjir eru bestir,” æpir fjöldinn og svarið er kröftugt ”VIÐ”. Þetta heyrist yfirleitt í sigurvímu eftir íþróttakappleik. Þennan frasa gætu þjóðernissinaðir Bandaríkjamenn notað í kvikmyndahúsi eftir að hafa horft á The Kingdom, þar sem sérsveitarmenn úr bandaríska hernum slátra hryðjuverkamönnum á öllum aldri og gera lítið úr hermönnum og lögreglu Saudi Arabíu.

Í upphafi myndarinnar fylgjumst við með grimmilegri árás hryðjuverkamanna á saklaust fólk. Fjöldi manns missir lífið í þeirri árás, meðal annars margir Bandaríkjamenn. Sjónum okkar er næst beint að fundi hjá sérsveit hersins í Wahington þegar fréttirnar eru að berast og í ljós kemur að einn hinna látnu er sérstakur vinur stjórnenda sveitarinnar. Það er því með hefndarhug sem fjórir sérsveitarmenn fara til Saudi Arabíu til að hjálpa við rannsókn hryðjuverkaárásinnar. Þar eru allir vondir við þá, nema einn lögregluforingi sem í fyrstu hefur vantrú á þeim en ber meiri og meiri virðingu fyrir þeim eftir því sem líður á myndina.

Eins við er að búast þegar vitað er um uppruna The Kingdom þá eru Kanarnir eldklárir á meðan varla mælist greindarvístala hjá arabísku lögreglunni og þarf ekki að fara nánar út í söguna, en tugir manna liggja í valnum í lokin og enginn þeirra er bandaríksur sérsveitarmaður.

Engir eiga eins auðvelt með að halda við þjóðernisvitund eins og Bandaríkjamenn og þar hjálpar Hollywood. Myndir á borð við The Kingdom er væn markaðsvara og milljónir dollarar settir í að koma henni á framfæri á meðan ekki er litið við ódýrari myndum sem á raunsærri hátt lýsa baráttunni við hryðjuverk í heiminum.

The Kingdom er að mörgu leyti vel gerð kvikmynd. Leiksjórinn Peter Berg, er mikið fyrir nærmyndatökur og mikið af myndinni er tekin með handheldinni kvikmyndavél sem gerir átakaatriði mun raunsærri. Hraðinn er mikill og klipping með miklum sóma. Leikarar sem ekki eru af verri endanum standa sig með prýði fyrir utan Jennifer Garner sem á í miklu basli með að tjá tilfinningar á sannfærandi hátt.

Að öllum líkindum hefur ekki verið lagt upp með að The Kingdom yrði áróðursmynd fyrir stefnu Bush forseta í málefnum arabaríkja, en hvernig hún er markaðssett og sá sterki undirtónn myndarinnar, hverjir eru bestir og klárastir í stríðshrjáðum heimi, gerir það að verkum að sterkur áróðurskeimur er af henni. Hryðjuverk eru hræðileg og aldrei nógu oft hamrað á grimmd slíkra verka, sem oftast lenda á saklausum borgurum, en má ég biðja um vitrænni úttekt á hryðjuverkum heldur en við fáum í The Kingdom.

Leikstjóri Peter Berg. Handrit: Matthew Michael Carnahan. Kvikmyndataka: Mauro Fiore. Tónlist: Danny Elfman. Leikarar: Jamie Fox, Jennifer Garner, Jason Bateman, Chris Cooper og Ashraf Barhom. 110 mín.

Hilmar Karlsson